જોકે વૉલમાર્ટ અને બીજા સ્ટોર્સે અમેરિકામાં ઓનલાઈન ટ્રેડિંગની અવગણના કરી અને માર સહન કરવો પડ્યો. ભારતમાં ઈ-કોમર્સનું જોર ધીમે-ધીમે વધી રહ્યું છે ત્યારે આવી અવગણના મિથ્યાભિમાન પુરવાર થઈ શકે. એ પણ હકીકત છે કે હજી ભારતની અરધાથી વધુ વસતિને દુકાને જઈને પણ બરાબર ખરીદી કરતા આવડતું નથી ત્યારે ઓનલાઈન ખરીદી તેઓ ક્યારે કરવાના? પણ આવા અભણ લોકોની ખરીદશક્તિ પણ ખાસ મોટી હોતી નથી. ડીમાર્ટ હાલમાં મધ્યમવર્ગ અને નીચલા મધ્યમ વર્ગ માટે કિફાયતી દરની એક સારી ફોરમેટ પુરવાર થઈ છે. તેના યુવાન એમડી, જે એક સામાન્ય એકાઉન્ટન્ટમાંથી અબજોપતિ બની ગયા છે એમનું કહેવું છે કે સમય જતા ખબર પડશે કે ઓનલાઈન વેપાર ટકશે કે ઓફલાઈન વેપાર? પરંતુ હાલમાં દુનિયામાં ટ્રેન્ડ ચાલી રહ્યો છે કે વેપારમાં દરેક પ્લટફોર્મની મદદ લેવી. એક કરતાં વધુ ફોરમેટ સફળ થશે તો ભારતના વેપારીઓ ઓનલાઈન થવામાં પશ્ચિમના વેપારીઓ જેટલી વાર નહીં લગાડે. રિટેઈલના મોટા વેપારીઓને સમજાયું છે કે ગ્રાહકોને બંને ફોરમેટના અનુભવો પસંદ છે. ફિઝિકલ સ્ટોરમાં જઈ વસ્તુને સ્પર્શી શકાય, બરોબર જોઈ શકાય અને ફેશન ગૂડ્સ હોય તો પહેરીને ટ્રાયલ પણ લઈ શકાય.